‘Cele ‘n belediging vir landbou’Bheki Cele toe hy nog nasionale polisiehoof was. Foto: GCIS Dr. Pieter Groenewald, VF Plus-voorsitter en parlementêre woordvoerder oor grondsake, sê Cele se aanwysing is ‘n belediging aangesien hy as kommissaris van polisie onthef is uit sy pos weens wanadministrasie en korrupsie. “Cele is daarom eintlik nie geskik vir enige uitvoerende pos nie, maar die ANC beskou hom as goed genoeg vir die landbou wat op ‘n eerbare manier voedsel verskaf in Suid-Afrika. Die media het vroeër vanjaar ook berig die OB-ondersoek het onder meer voorlopig bevind dat Cele nie gekeer het dat geld onreëlmatig verkwis word met die bouwerk by Nkandla nie.” Groenewald sê Cele was sedert Julie 2009 polisiehoof, maar dat hy in Oktober 2011 geskors is en in Junie 2012 afgedank is. “Dit is duidelik dat die regering drastiese grondhervormingsplanne wil deurvoer en nie kans sien dat ‘n persoon soos dr. Pieter Mulder in die uitvoerende gesag is waar hy die regering kan ontbloot vir sy hervormingsplanne nie.” Groenewald sê landbou is ‘n strategiese bedryf en regverdig ‘n ervare en kundige minister en adjunkminister ter wille van die boere van Suid-Afrika. “Die waarde van dr. Mulder as adjunkminister van landbou, bosbou en visserye gaan nou eers besef word weens sy afwesigheid wat landbou gewis tot nadeel sal strek.”